FI Euroopan unionin virallinen lehti CE 84/160

(2004/C 84 E/0198)

KIRJALLINEN KYSYMYS P-0084/04

esittäjä(t): Avril Doyle (PPE-DE) komissiolle

(14. tammikuuta 2004)

Aihe: Öljykuljetusten kieltäminen yksipohjaisilla säiliöaluksilla ja ”mukavuuslippujen” käytön kieltäminen

Öljykuljetusten kieltäminen yksirunkoisilla säiliöaluksilla ja ”mukavuuslippujen” käytön kieltäminen ”Mukavuuslipun” alla purjehtivat alukset aiheuttavat ihmishenkien menetyksiä ja vahingoittavat meriympäristöä vuodesta toiseen, ja Euroopan unionin tarkoituksena, joka on ilmaistu yksirunkoisiin öljysäiliöaluk-siin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta annetun asetuksen (EY) N:o 417/2002 (1) muuttamisesta 22 päivänä heinäkuuta 2003 annetussa asetuksessa (EY) N:o 1726/2003 (2), on kieltää raskaiden polttoöljyjen kuljettaminen yksirunkoisilla säiliöaluksilla jäsenvaltioiden satamista ja jäsenvaltioiden satamiin.

Voiko komissio ilmoittaa,

— toimista, jotka on pantu täytäntöön ”mukavuuslippulaivojen” käytön rajoittamiseksi, sääntelemiseksi tai kieltämiseksi sekä niiden omistajien asettamiseksi vastuuseen?

— koska öljyä Euroopan rannikkovesillä kuljettavien yksirunkoisten säiliöalusten käyttö todennäköisesti kielletään täydellisesti, ja ilmoittaa, mihin toimiin tässä asiassa on ryhdytty tähän mennessä?

Loyola de Palacion komission puolesta antama vastaus

(9. helmikuuta 2004)

ERIKA I- ja ERIKA II -säädöspakettien antaminen ja Prestige-öljyalusonnettomuuden johdosta ehdotetuissa toimenpiteissä edistyminen ovat merkittäviä saavutuksia laadittaessa tehokkaita sääntöjä meriturvallisuuden parantamiseksi ja mukavuuslippulaivojen toiminnan vastustamiseksi. Näiden toimenpiteiden ansiosta sääntöjenvastaisten alusten ei enää pitäisi päästä Euroopan aluevesille.

Komissio on kansainvälisellä tasolla jatkuvasti tukenut Kansainvälistä merenkulkujärjestöä (IMO) sen pyrkimyksissä luoda lippuvaltiosäännöstöä ja pakollista katsastusjärjestelmää, jotka takaisivat, että lippuvaltiot noudattavat kansainvälisiä sopimuksia. Komission ja jäsenvaltioiden peräänantamattomuuden ansiosta IMO edistyi huomattavasti pakollisen katsastusjärjestelmän luomisessa ja toteuttamisessa marraskuussa 2003.

IMO:n pakollisen katsastusjärjestelmän toteuttaminen yhteisön tasolla otetaan esille komission vastikään parlamentille ilmoittamien uusien meriturvallisuutta koskevien toimenpiteiden (ERIKA III -paketti) käsittelyn yhteydessä.

Asetus (EY) N:o 1726/2003 tuli voimaan 21. lokakuuta 2003. Siitä lähtien raskaiden polttoöljyjen kuljetus yksirunkoisilla öljysäiliöaluksilla jäsenvaltioiden satamissa ja aluevesillä on ollut kiellettyä. Lisäksi asetuksessa säädetään nopeutettu aikataulu tämäntyyppisistä aluksista luopumiseksi kokonaan vuoteen 2015 mennessä.

Asetusta ei kuitenkaan sovelleta sellaisiin yksirunkoisiin säiliöaluksiin, jotka liikennöivät kauttakulkuliikenteessä yhteisön rannikkoalueiden läheisyydessä tulematta kuitenkaan aluevesille. Komission ja jäsenvaltioiden pyynnöstä IMO muutti joulukuussa 2003 Marpol-yleissopimusta lisäämällä siihen asetuksen (EY) N:o 1726/03 kaksoisrunkoa koskevat säännökset, joita on noudatettava kansainvälisellä tasolla. IMO:n päätöksentekojärjestelmän mukaisesti uudet kaksoisrunkoa koskevat määräykset tulevat voimaan vasta huhtikuussa 2005.

Komissio neuvottelee yhteisön naapurivaltioiden — erityisesti Venäjän ja Välimeren maiden — kanssa IMO:n uusien määräysten nopeammasta käyttöönotosta, jotta yksirunkoisiin säiliöaluksiin liittyvät riskit voitaisiin torjua mahdollisimman pian Euroopan rannikkoalueiden läheisyydessä.

(1) EYVL L 64, 7.3.2002, s. 1.

(2) EUVL L 249, 1.10.2003, s. 1.